ai4bharat/Pralekha huggingface dataset:
पंतप्रधान कार्यालय
भारत-स्वीडन दूरस्थ परिषद
नवी दिल्ली, 5 मार्च 2021
पंतप्रधान नरेंद्र मोदी आणि स्वीडनचे पंतप्रधान स्टीफन लॉफवेन यांनी आज दूरस्थ पद्धतीने झालेल्या परिषदेत द्विपक्षीय बाबी तसेच क्षेत्रीय आणि उभय देशांशी संबंधित इतर बाबींवर चर्चा केली.
पंतप्रधान नरेंद्र मोदींनी तीन मार्च रोजीच्या हिंसक घटनेत सापडलेल्या स्वीडनच्या नागरिकांप्रति सहानुभूती व्यक्त केली तसेच या घटनेत जखमी झालेल्यांच्या प्रकृतीत सुधारणा व्हावी यासाठी प्रार्थना केली.
पहिल्या भारत नॉर्डिक परिषदेसाठी 2018 मध्ये स्वीडनला दिलेल्या भेटीची तसेच स्वीडनचे राजे व राणी यांनी डिसेंबर 2019 मध्ये भारताला दिलेल्या भेटीची पंतप्रधान मोदींनी यावेळी आठवण काढली.
भारत आणि स्वीडन या दोन्ही देशांमधील वर्षानुवर्षे असलेल्या जवळचे नाते हे लोकशाही मूल्ये, कायदा, विविधता, एकात्मता, उच्चारस्वातंत्र्य आणि मानवी मूल्यांचा आदर या सामायिक गोष्टींवर आधारित आहे असे दोन्ही नेत्यांनी या वेळी अधोरेखित केले. बहुपक्षीयता, नियमाधारित आंतरराष्ट्रीय सीमा, दहशतवादाशी लढा तसेच शांतता आणि सुरक्षितता यासंदर्भात पूर्णपणे कटीबद्ध असल्याची खात्री त्यांनी परस्परांना दिली. युरोपीय युनियनमध्ये व युरोपियन देशांमध्ये भारताची भागीदारी ठळकपणे वाढत असल्याची नोंदही दोघा नेत्यांनी घेतली.
दोन्ही नेत्यांनी या वेळी भारत आणि स्वीडनमधील सध्याच्या संबंधांचा आढावा घेतला आणि पंतप्रधान मोदींच्या 2018 मधील स्वीडन भेटीत सहमती झालेल्या संयुक्त कृती योजना तसेच संयुक्त संशोधन भागीदारी यांच्या अंमलबजावणीवर समाधान व्यक्त केले. ही भागीदारी पुढे नेत त्याआधारे राबवता येण्याजोग्या विविध संभावित योजनांवर त्यांनी चर्चा केली.
आंतरराष्ट्रीय सौर करारात  सहभागी होण्याच्या स्वीडनच्या निर्णयाचे पंतप्रधान मोदी यांनी स्वागत केले. भारत स्वीडन संयुक्त पुढाकाराने सप्टेंबर 2019 मध्ये न्यूयार्कमध्ये झालेल्या संयुक्त राष्ट्रांच्या हवामान कृती परिषदेत आकाराला आलेल्या ‘औद्योगिक परिवर्तनासाठी नेतृत्व गटा’चे  सदस्य वाढत असल्याची नोंद यावेळी दोन्ही नेत्यांनी घेतली.
कोविड-19 संदर्भातील परिस्थिती तसेच लसीकरण मोहीम याबद्दल दोन्ही नेत्यांनी यावेळी चर्चा केली तसेच किफायतशीर लसींचा तातडीचा पर्याय उपलब्ध होण्यासाठी सर्व देशांमध्ये लसीसंदर्भात नि:पक्षपातीपणा जागवण्यावर भर दिला.S.Tupe/V.Sahajrao/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
वाणिज्य आणि उदयोग मंत्रालय
भारत अभिनव संशोधनाचे जागतिक केंद्र तसेच जगातील तिसरी मोठी स्टार्ट अप परिसंस्था म्हणून विकसित होत आहे – केंद्रीय मंत्री पीयूष गोयल
नवी दिल्ली, 14 डिसेंबर 2021
केंद्रीय वाणिज्य आणि उद्योग, ग्राहक व्यवहार, अन्न आणि सार्वजनिक वितरण तसेच वस्त्रोद्योग मंत्री पीयूष गोयल यांनी आज शेजारी देशांमधील सर्व मंत्र्यांना उपखंडाचे परिवर्तन घडवून आणण्यासाठी एकत्रितपणे काम करण्याचे आवाहन केले. ते भारतीय उद्योग महासंघाच्या भागीदार परिषद: मंत्रीस्तरीय परिषदेला नवी दिल्ली येथून आभासी पद्धतीने संबोधित करताना बोलत होते.
कोविड-19 महामारीच्या काळात, भारत हा लवचिकतेचा स्त्रोत आणि विश्वसनीय भागीदार म्हणून उदय पावला आहे असे सांगून ते पुढे म्हणाले की, आंतरराष्ट्रीय सेवांसंदर्भातील आमच्या वचनांची पूर्तता करण्यासाठी आम्ही आमच्या सर्वोत्तम क्षमता पणाला लावल्या आहेत.
महामारीच्या काळात, महत्त्वाच्या औषधांचा पुरवठा, पीपीई किट्स, चाचण्यांचे साहित्य इत्यादींच्या उत्पादनाच्या बाबतीत केवळ स्वयंपूर्ण झाला असे नव्हे तर भारताने या सर्व गोष्टींची गरज असलेल्या देशांना यांचा पुरवठा देखील केला अशी माहिती केंद्रीय मंत्र्यांनी यावेळी दिली.
कोणतीही समस्या सोडविण्यासाठी बंधुत्व, भागीदारी तसेच सर्वांनी एकत्र येऊन काम करण्याची गरज यावर आमचा अढळ विश्वास असल्यामुळे भारत यापुढे देखील गरजू देशांना मदत करण्याचे कार्य असेच सुरु ठेवेल अशी ग्वाही त्यांनी दिली.
महामारीनंतर भारतीय अर्थव्यवस्था वेगाने सावरली असल्याचे सांगून गोयल पुढे म्हणाले की, आर्थिक निदर्शकांची चढती भाजणी ‘विकासशील दशकासाठी भारताची घडण होत असल्याचे’ सूचीत करते.
केंद्रीय मंत्री गोयल म्हणाले की, आपल्या जागतिक सहभागाची सखोलता आणखी वाढविताना, आपले भविष्य आणि विकासाची दिशा यांच्यावर परिणाम करणाऱ्या महत्त्वाच्या घटकांवर आपण लक्ष केंद्रित केले पाहिजे. गोयल म्हणाले की, भविष्यातील भागीदारी संबंधांसाठी शाश्वत, समावेशक आणि लवचिक परिसंस्था उभारताना भारताने पुढील सहा क्षेत्रांवर लक्ष केंद्रित केले आहे: व्यापारी करार, गुंतवणूक, पुरवठा साखळीतील पर्याय म्हणून भारताच्या क्षमता, व्यवसाय करण्यातील सुलभता, अभिनव संशोधने आणि शाश्वतता भारतातील वैविध्यपूर्ण व्यापार प्रकार, कुशल मनुष्यबळ, तुलनेने कमी खर्चात उपलब्ध होणारे मनुष्यबळ आणि राष्ट्रीय पायाभूत सुविधा पाईपलाईन, गतिशक्ती, राष्ट्रीय चलनीकरण योजना यांच्यासारखे पायाभूत व्यवस्थेला उर्जा देणारे उपक्रम यांच्यामुळे नक्कीच गुंतवणुकीला प्रोत्साहन मिळेल आणि त्याचे उत्तम परतावे देखील मिळतील असे गोयल यांनी सांगितले.
व्यापार करण्यातील सुलभता वाढविण्याच्या भारताच्या प्रयत्नांबद्दल बोलताना ते म्हणाले की, राष्ट्रीय एक खिडकी योजना आणि औद्योगिक भू-बँक यासारखे उपक्रम व्यापार करण्यातील सुलभता लक्षणीय प्रमाणात वाढवीत आहेत.N.Chitale/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 130
अर्थ मंत्रालय
मुंबईतील आयकर विभागाच्या सिंधीया हाऊसमधल्या दस्तऐवजांसंदर्भात सीबीडीटीचे स्पष्टीकरण
नवी दिल्ली, 4 जून 2018
मुंबईतील आयकर विभागाच्या सिंधीया हाऊसमधले निरव मोदी/मेहूल चोक्सी प्रकरणाशी संबंधित दस्तऐवज आणि नोंदी आगीत नष्ट झाल्याचे वृत्त काही प्रसारमाध्यमांनी दिले आहे. मात्र ते पूर्णपणे खोटे आणि आधारहीन असल्याचे केंद्रीय प्रत्यक्ष कर मंडळाने स्पष्ट केले आहे.
निरव मोदी/मेहूल चोक्सी प्रकरणाशी संबंधित सर्व नोंदी/दस्तऐवज इतर इमारतीमध्ये पाठवण्यात आले आहेत. त्यामुळे अशा प्रकारची कोणतीही कागदपत्र नष्ट झाल्याचे वृत्त निराधार असल्याचे मंडळाने स्पष्ट केले आहे.
S.Tupe/M.Pange/P.Kor
(Visitor Counter : 52
वाणिज्य आणि उदयोग मंत्रालय
पर्यायी गुंतवणूक निधी  साठी स्टार्टअप इंडिया गुंतवणूक निधी म्हणून फंड ऑफ फंड अंतर्गत 7,385 कोटी रुपयांची तरतूद, पर्यायी गुंतवणूक निधीचे पाठबळ असलेले 720 स्टार्ट अप
नवी दिल्ली, 26 सप्टेंबर 2022
2016 मध्ये पंतप्रधान नरेंद्र मोदी यांनी स्टार्टअप इंडिया उपक्रमांतर्गत स्टार्टअप्ससाठी निधी , सुरू करून 24 सप्टेंबर 2022 पर्यंत 88 पर्यायी गुंतवणूक निधी  करिता 7,385 कोटी रुपयांची तरतूद केली आहे. या पर्यायी गुंतवणूक निधींनी त्या बदल्यात 720 स्टार्टअप्समध्ये 11,206 कोटी रुपये गुंतवले. भारतीय स्टार्टअप परिसंस्थेत देशांतर्गत भांडवल एकत्रित करण्यात एफएफएस महत्त्वपूर्ण भूमिका बजावत आहे.एफएफएसला 10,000 कोटी रुपयांच्या निधीची घोषणा करण्यात आली. 14व्या आणि 15व्या वित्त आयोगाच्या टप्प्यात  हा निधी भारत सरकारच्या वाणिज्य आणि उद्योग मंत्रालयाच्या उद्योग आणि अंतर्गत व्यापार प्रोत्साहन विभागाच्या , अर्थसंकल्पीय सहाय्याद्वारे तयार केला जाणार आहे. एफएफएस अंतर्गत, SEBI नोंदणीकृत पर्यायी गुंतवणूक निधीला पर्यायी गुंतवणूक निधीला समर्थन दिले जाते, जे स्टार्टअप्समध्ये गुंतवणूक करतात.
एफएफएस ने स्टार्टअप्ससाठी केवळ सुरुवातीच्या टप्प्यावर, मूलभूत टप्प्यावर आणि वाढीच्या टप्प्यावर भांडवल उपलब्ध करून दिलेले नाही तर देशांतर्गत भांडवलाची उभारणी सुलभ करण्यासाठी, परदेशी भांडवलावरील अवलंबित्व कमी करण्यासाठी आणि गृहोपयोगी आणि नवीन उद्यम भांडवल निधीला प्रोत्साहन देण्यासाठी उत्प्रेरक भूमिका बजावली आहे. एकत्रितपणे, एफएफएस द्वारे समर्थित पर्यायी गुंतवणूक निधी चे लक्ष्य 48,000 कोटी रु. पेक्षा जास्त आहे. एफएफएस अंतर्गत समर्थित अग्रगण्य स्टार्टअप गुंतवणूक कंपन्यांच्या प्रमुख पर्यायी गुंतवणूक निधी मध्ये चिराते व्हेन्चर्स, इंडिया कोशंट, ब्लूम व्हेन्चर्स, आयव्ही कॅप, वॉटरब्रिज, ओम्निवोर, आविष्कार, जेएम फायनान्शियल, फायरसाईड व्हेंचर्स आणि अन्य बऱ्याच समाविष्ट आहेत.
योजना सुरू झाल्यापासून 21% पेक्षा जास्त चक्रवाढ वार्षिक व्याज दर CAGR नोंदवून FFS अंतर्गत वचनबद्ध रकमेमध्ये लक्षणीय वाढ झाली आहे. शिवाय, योजना कार्यान्वित करण्यासाठी जबाबदार असलेल्या स्मॉल इंडस्ट्रीज डेव्हलपमेंट बँक ऑफ इंडिया  ने अलीकडेच त्वरीत ड्रॉडाउनचा लाभ घेण्यासाठी FFS अंतर्गत सहाय्यित AIF ला सक्षम करण्यासाठी ड्रॉडाउन जलद करण्यासाठी अनेक सुधारणा केल्या आहेत.S.Patil/V.Joshi/D.Rane
(Visitor Counter : 219
आरोग्य आणि कुटुंब कल्याण मंत्रालय
कोविड-19 ची अद्ययावत माहिती
देशव्यापी कोविड लसीकरण मोहिमेंतर्गत आतापर्यंत 219.09 कोटी लस-मात्रा  देण्यात आल्या.
गेल्या 24 तासांत 4,93,352 लस-मात्रा देण्यात आल्या
भारतातील सध्याची उपचाराधीन रुग्ण संख्या 26,292
सध्याची कोविड ॲक्टीव रुग्ण संख्या 0.06%
रुग्ण बरे होण्याचा सध्याचा दर 98.76%
गेल्या 24 तासांत 3,208 रूग्ण कोविडमधून बरे झाले असून बरे झालेल्या एकूण रूग्णांची संख्या 4,40,63 इतकी झाली
गेल्या 24 तासांत 2,139 नवीन रुग्णांची नोंद
दैनंदिन पॉझिटिव्हिटी दर 
साप्ताहिक पॉझिटिव्हिटी दर 
आतापर्यंत एकूण 89.76 चाचण्या करण्यात आल्या; गेल्या 24 तासांत 2,64,216 चाचण्या करण्यात आल्या.
राष्ट्रपती कार्यालय
राष्ट्रपती येत्या 12 आणि 13 सप्टेंबरला गुजरात दौऱ्यावर
नवी दिल्ली, 11 सप्टेंबर 2023
राष्ट्रपती द्रौपदी मुर्मू, येत्या 12 आणि 13 सप्टेंबर 2023 रोजी गुजरात दौऱ्यावर जाणार आहेत.
उद्या, दिनांक 12 सप्टेंबर 2023 रोजी संध्याकाळी राष्ट्रपती गांधीनगर येथे पोहोचतील.
तर, परवा, 13 सप्टेंबर 2023 रोजी राष्ट्रपती मुर्मू यांच्या हस्ते गांधीनगर इथे ‘राष्ट्रीय ई-विधान सुविधे’चे  उद्घाटन होईल तसेच त्या गुजरात विधानसभा सदस्यांना संबोधित करतील. त्याच दिवशी, गांधीनगर येथील राजभवनात आयोजित कार्यक्रमात राष्ट्रपती मुर्मू केंद्रीय आरोग्य आणि कुटुंब कल्याण मंत्रालयाच्या ‘आयुष्मान भव’ या उपक्रमाची दूरदृश्य प्रणालीद्वारे सुरुवात करतील.N.Chitale/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 57
अर्थ मंत्रालय
भारताच्या 2021-22 वर्षासाठी अर्थसंकल्पात आरोग्य क्षेत्रासाठी 2,23,846 कोटी रुपयांची तरतूद
पुढील सहा वर्षांसाठी 64,180 कोटी रुपये खर्चाच्या पंतप्रधान आत्मनिर्भर स्वस्थ भारत योजना या केंद्र-पुरस्कृत योजनेची घोषणा
कोविड-19 लसीसाठी 35,000 कोटी रुपयांची तरतूद
नवी दिल्ली, 1 फेब्रुवारी 2021
केंद्रीय अर्थ आणि कंपनी व्यवहार मंत्री निर्मला सीतारामन यांनी आज संसदेत सादर केलेल्या केंद्रीय अर्थसंकल्प 2021-22 मध्ये देशातील सार्वजनिक क्षेत्रावर कोविड -19 या जागतिक महामारीचा खोल ठसा जाणवतो. अर्थमंत्र्यांनी आत्मनिर्भर भारतच्या 6 महत्त्वपूर्ण स्तंभांपैकी एक म्हणून आरोग्य व शारीरिक कल्याण यांचा स्पष्ट उल्लेख केला.
आरोग्य क्षेत्रासाठी गेल्या वर्षीच्या 94,452 कोटी रुपयांच्या तुलनेत 2021-22 च्या अर्थसंकल्पात 2,23,846 कोटी रुपयांची तरतूद करण्यात आली असून ही वाढ 137 टक्क्यांनी अधिक आहे. अर्थसंकल्पात आरोग्यासाठी एक समग्र दृष्टीकोन ठेवला आहे कारण त्यामध्ये प्रतिबंधात्मक, उपचारात्मक आणि शारीरिक कल्याण या तीन बाबी मजबूत करण्यावर भर देण्यात आला आहे.
पंतप्रधान आत्मनिर्भर स्वस्थ भारत योजना
पंतप्रधान आत्मनिर्भर स्वस्थ भारत ही केंद्र पुरस्कृत योजना सुरु केली जाईल , यात पुढील सहा वर्षांत सुमारे 64,180 कोटी रुपये खर्च केला जाईल. राष्ट्रीय आरोग्य अभियानाव्यतिरिक्त ही योजना असेल.
पंतप्रधान आत्मनिर्भर स्वस्थ भारत योजनेंचे ठळक मुद्दे -
- राष्ट्रीय एकात्मिक आरोग्य संस्था
- 17,788 ग्रामीण आणि 11,024 शहरी आरोग्य व निरामय केंद्रांना सहाय्य
- 4 प्रादेशिक राष्ट्रीय विषाणूविज्ञान संस्था
- 15 आरोग्य आपत्कालीन शस्त्रक्रिया केंद्रे आणि २ मोबाइल रूग्णालये
- 11 राज्यात सर्व जिल्ह्यांमध्ये आणि 3382 प्रभागांमध्ये एकात्मिक सार्वजनिक आरोग्य प्रयोगशाळा उभारण्यात येतील
- 602 जिल्हे आणि 12 केंद्रीय संस्थांमध्ये गंभीर स्थितीत काळजी घेणारी रुग्णालये स्थापन केली जातील
- राष्ट्रीय रोग नियंत्रण केंद्र  , त्याच्या 5 प्रादेशिक शाखा आणि 20 महानगर आरोग्य देखरेख विभागाचे बळकटीकरण,
- सर्व सार्वजनिक आरोग्य प्रयोगशाळांना जोडण्यासाठी राज्ये / केंद्रशासित प्रदेशांमध्ये एकात्मिक आरोग्य माहिती पोर्टलचा विस्तार
- 17 नवीन सार्वजनिक आरोग्य विभाग आणि 32 विमानतळे, 11 बंदरे आणि 7 सीमा चौक्यांवर प्रवेशाच्या ठिकाणी विद्यमान 33 सार्वजनिक आरोग्य केंद्रांचे मजबुतीकरण
- 15 आरोग्य आपत्कालीन शस्त्रक्रिया केंद्रे आणि २ मोबाइल रूग्णालये उभारणार
- डब्ल्यूएचओ दक्षिण-पूर्व आशिया प्रांतासाठी प्रादेशिक संशोधन मंच एक राष्ट्रीय आरोग्य संस्था, 9 बायो-सेफ्टी लेव्हल III प्रयोगशाळा आणि 4 प्रादेशिक राष्ट्रीय विषाणूविज्ञान संस्था उभारल्या जातील.G.Chippalkatti/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 230
मंत्रिमंडळ
आग्रा मेट्रो रेल्वे प्रकल्पाला मंत्रिमंडळाची मान्यता
8,379.62 कोटी रुपयांचा प्रकल्प 5 वर्षात पूर्ण होणार
नवी दिल्ली, 28 फेब्रुवारी 2019
दोन कॉरीडॉरच्या आग्रा मेट्रो रेल्वे प्रकल्पाला मंत्रिमंडळाने मान्यता दिली आहे.हे दोन कॉरीडॉर आग्रा शहराच्या महत्वाच्या सार्वजनिक सुविधा सेवा आणि शहराचा महत्वाचा समूह असलेला भाग,पर्यटन स्थळाना जोडणार आहे. यामुळे रस्ते वाहतुकीवरचा ताण कमी होऊन वाहतूक कोंडी कमी व्हायला मदत होणार आहे त्याचबरोबर प्रवासाचा वेळ आणि खर्चही कमी होणार आहे.
वैशिष्ट्ये
आग्रा मेट्रो रेल्वे प्रकल्पाला दोन कॉरीडॉर राहणार असून ताज महाल,आग्रा किल्ला,राजा की मंडी रेल्वे स्थानक आणि घनदाट लोकवस्तीचे भाग याद्वारे जोडले जाणार आहेत. हा मार्ग काही ठिकाणी उन्नत तर काही ठिकाणी भूमिगत राहणार आहे.
हा प्रकल्प 5 वर्षात पूर्ण होणार असून त्यासाठी 8379.62 कोटी रुपयांचा खर्च अपेक्षित आहे. या मेट्रो प्रकल्पामुळे वाणिज्यिक वेळामध्ये सुमारे 20 लाख लोकांना याचा प्रत्यक्ष किंवा अप्रत्यक्ष लाभ होणार आहे.
प्रकल्प तपशील
आग्रा मेट्रो रेल्वे प्रकल्पाला केंद्र सरकार आणि उत्तर प्रदेश सरकार काही भाग समान समभाग तर काही भाग बहुविध आंतरराष्ट्रीय वित्तीय निधीकडून सॉफ्ट लोन म्हणून उपलब्ध करून वित्तीय पाठबळ देण्यात येणार आहे. 2019-20 या वित्तीय वर्षासाठी उत्तर प्रदेश सरकारने आधीच 175 कोटीची तरतूद केली आहे.
प्रभाव
या प्रकल्पामुळे शहराला माफक दरात, विश्वासार्ह,सुरक्षित वाहतूक व्यवस्था उपलब्ध होणार आहे त्यातून अपघातांचे प्रमाण कमी होण्या बरोबरच प्रदूषण, प्रवासाचा वेळ,उर्जा वापर कमी होणार आहे.
B.Gokhale/N.Chitale/D. Rane
(Visitor Counter : 48
माहिती आणि प्रसारण मंत्रालय
अपयश एक घटना आहे, व्यक्ती कधी अपयशी होत नसते : अनुपम खेर
'पडदा आणि नाटकांसाठीचे सादरीकरण' या विषयावर 53 व्या इफ्फीत अभिनेते अनुपम खेर यांनी घेतला मास्टरक्लास
गोवा/मुंबई, 23 नोव्हेंबर 2022
"जन्मापासूनच कोणी अभिनेता नसते. शाळेतील नाटकात माझा पहिला अभिनय एक संकटच होते. मात्र, मी केलेल्या सर्वोत्तम प्रयत्नांसाठी माझ्या वडिलांनी संध्याकाळी मला फुले भेट दिली.” गोव्यात सुरु असलेल्या 53 व्या भारतीय आंतरराष्ट्रीय चित्रपट महोत्सवाच्या  पार्श्वभूमीवर, 'पडदा आणि नाटकांसाठीचे सादरीकरण' या विषयावर आज घेतलेल्या मास्टरक्लास दरम्यान ज्येष्ठ अभिनेते अनुपम खेर बोलत होते.
साधारण पार्श्वभूमी असतानाही ते यशस्वी अभिनेता कसे बनले याचा जीवनप्रवास त्यांनी यावेळी सांगितला.
त्यांचे बालपण सिमला येथे एका संयुक्त कुटुंबात गेले. हा एकप्रकारे आशीर्वादच होता कारण तिथे बोलायला आसपास माणसे होती असे ते म्हणाले. "मला आजोबांची आणि वडिलांची खूप आठवण येते. वडील म्हणायचे 'अपयश एक घटना आहे, व्यक्ती कधी अपयशी होत नसते.' जोपर्यंत मी पराभव स्वीकारत नाही तोपर्यंत मी पराभूत होऊ शकत नाही" असे अनुपम खेर यांनी सांगितले.
इतर कोणत्याही क्षेत्र किंवा व्यवसायाप्रमाणेच अभिनयातील प्रशिक्षण देखील अतिशय महत्त्वाचे आहे असे ते म्हणाले. “प्रशिक्षण तुम्हाला आत्मविश्वास देतो. हे एखाद्या वाहन चालवायला शिकवणाऱ्या वर्गाप्रमाणे आहे. ते भीती दूर करते. अभिनयाचा कोणताही अभ्यासक्रम नसतो. हे सारे मानवी स्वभावाबाबत आहे." असेही ते म्हणाले. भारतीय सिनेमा आपल्या अंतरंगाचा एक भाग असल्याचे अनुपम खेर मानतात.
“पूर्वीच्या काळी सिनेमा हेच मनोरंजनाचे एकमेव माध्यम होते.” असे ते म्हणाले.
“अभिनेता भावनांनी आणि जीवनरसाने ओतप्रोत असला पाहिजे. निरिक्षण, कल्पना आणि भावनात्मक स्मृती ही अभिनेत्याची तीन शस्त्रे आहेत.” असे त्यांनी उत्तम अभिनेता कोण? हे विषद करताना सांगितले. “तुम्ही अभिनयाबरोबर खेळलात तर तुम्ही अधिक शिकू शकता”असा संदेश त्यांनी अभिनयाच्या विद्यार्थ्यांना दिला.
एका अभिनेत्याने, स्वतःला पूर्णपणे मूर्ख बनवण्यासाठी तयार राहायला हवे. जोपर्यंत तुम्ही मूर्ख बनत नाही, तोपर्यंत तुम्ही अभिनेता बनू शकत नाही. अभिनेता आणि व्यक्ती म्हणून स्वतःला गांभीर्याने घेऊ नका” असा सल्ला त्यांनी अभिनेत्यांना दिला.
“लोकांना मी आठवणी दिल्या पाहिजेत असे मला वाटते. आठवणी देणे महत्वाचे आहे, प्रत्येक क्षण जगायला हवा. तक्रार करण्याची आपल्याला सवय आहे. आयुष्य म्हणजे कृतीशीलता, टीका करणे नव्हे.” जीवन हा प्रवास आहे. ध्येय नाही असे ते म्हणाले.
“नाटक तुम्हाला लक्ष्यित एकाग्रता देते. संवाद आणि संकेत सारखेच राहत असले तरी प्रेक्षकांनुसार तुम्हाला सादरीकरणात बदल करावा लागतो. 40 दिवसांच्या तालमीनंतर हे येऊ लागते’. “प्रभूत्व हा प्रतिभेचा सर्वात मोठा शत्रू आहे. “नाटकात रिटेकला जागा नसते. म्हणून अनेक लोक याला हलक्यात घेतात!” अशा शब्दात त्यांनी नाटक आणि सिनेमातील फरक उलगडून सांगितला.PIB Mumbai | Jaydevi PS/V.Ghode/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 129
अर्थ मंत्रालय
बालरोग शल्यचिकित्सकांच्या आभासी वार्षिक परिषदेच्या उद्घाटन समारंभाला केंद्रीय वित्त राज्यमंत्री डॉ भागवत किसनराव कराड यांची उपस्थिती
नवी दिल्ली, 22 ऑक्टोबर 2021
भारतीय बालरोग शल्यचिकित्सक संस्थेच्या 47 व्या वार्षिक परिषदेचे उद्घाटन केंद्रीय वित्त राज्यमंत्री आणि या परिषदेचे प्रमुख पाहुणे डॉ. भागवत कराड यांनी आज नवी दिल्ली येथून आभासी मंचाच्या माध्यमातून केले.
केईएम रुग्णालयाचे माजी विद्यार्थी आणि राज्यसभेचे सदस्य होण्यापूर्वी औरंगाबाद येथे वैद्यकीय सेवा देणारे बालरोगतज्ञ,डॉ. भागवत कराड यांनी या समारंभात माहिती दिली की, वार्षिक अर्थसंकल्पाच्या 35 लाख कोटी रुपयांपैकी सुमारे 2 लाख कोटी रुपयांची तरतूद आरोग्य क्षेत्रासाठी करण्यात येते. बालरोग शल्यचिकित्सक जगताला शक्य त्या सर्व मार्गांनी मदत करण्यासाठी आपण सर्वतोपरी प्रयत्न करत असल्याचे, डॉ. कराड यांनी उपस्थितांना सांगितले.न जन्मलेल्या बालकांसाठी आणि नवजात बालकांना विमा कवच देण्याच्या दृष्टीने, विमा कंपन्या आता उत्सुक असल्याचे समजताच डॉ. कराड यांनी अत्यंत आनंद व्यक्त केला. यासंदर्भातील प्रक्रिया जलद करण्यासाठी ते भारतीय विमा नियामक आणि विकास प्राधिकरणामध्ये  जास्तीत जास्त प्रयत्न करतील असे आश्वासन डॉ कराड यांनी यावेळी दिले.
मुंबई विद्यापीठाच्या माजी कुलगुरू आणि ज्येष्ठ बालरोगतज्ञ डॉ.स्नेहलता देशमुख या उद्घाटन समारंभाला विशेष अतिथी म्हणून उपस्थित होत्या.
विशेष अतिथी स्नेहलता देशमुख यांनी कार्यक्रमात बोलताना सांगितले की, बालरोग शल्यचिकित्सा क्षेत्राने आता मोठी प्रगती केली आहे आणि नवीन उपकरणे तसेच तंत्रज्ञानाच्या प्रगतीमुळे, जटिल बालरोग शस्त्रक्रियांचे परिणाम पूर्वीच्या तुलनेत बरेच चांगले आहेत, पूर्वी कधी ऐकिवात नसलेली लहान मुलांवर कमीत कमी जखम करून केली जाणारी शस्त्रक्रिया आणि रोबोटिक शस्त्रक्रिया आता एक वास्तविकता बनली आहे आणि बहुतांश बालके या नवीन तंत्रांचा लाभ घेत आहेत. यामुळे नवजात बालकांचे शल्यचिकित्सेवेळी होणारे मृत्यूचे प्रमाणही कमी झाले आहे.
'बालरोग शस्त्रक्रिया- मूलभूत आणि या पलीकडे' या संकल्पनेसह सीएमई म्हणजेच शाश्वत वैद्यकीय शिक्षण या पूर्व परिषदेने सुरु झालेला हा आठवडाभराचा वैद्यकीय कार्यक्रम 24 ऑक्टोबर 2021 रोजी संपणार असून यामध्ये सुमारे 500 वैज्ञानिकांमध्ये विचारविनिमय होईल आणि दोन औपचारिक भाषणे होतील.
M.Chopade/S.Chavan/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 161
पंतप्रधान कार्यालय
राज्यसभेत हरदीप पुरी यांनी केलेले भाषण आणि आरोग्यमंत्र्यांनी दिलेले उत्तर पंतप्रधानांनी केले 'शेअर'
राज्यसभेत कोविड-19 विषयी चर्चा सुरु असताना केंद्रीय मंत्री हरदीप पुरी यांनी केलेले भाषण, पंतप्रधानांनी समाजमाध्यमावर 'शेअर' केले आहे. "जागतिक पातळीवर थैमान घालणाऱ्या या महामारीशी संबंधित अनेकविध विषय या भाषणात स्पष्ट केले गेले आहेत"- असे पंतप्रधानांनी ट्विटर संदेशात म्हटले आहे.
केंद्रीय आरोग्यमंत्री मनसुख मांडवीय यांच्या प्रदीर्घ आणि सर्वस्पर्शी भाषणाची लिंकदेखील पंतप्रधानांनी ट्विटरच्या माध्यमातून शेअर केली आहे. "या भाषणामध्ये कोविड-19 विषयक अनेक पैलूंचा सखोल विचार करून त्यांची संवेदनशील मांडणी केलेली दिसून येते. आपण सर्वांनी त्यांचे मनोगत आवर्जून ऐकावे असे मला वाटते"- असे पंतप्रधानांनी ट्विटरवर म्हटले आहे.
अर्थ मंत्रालय
केंद्रीय थेट कर महामंडळाने केला 300 वा अग्रीम किंमत करार
(नवी दिल्ली, 1 ऑक्टोबर 2019
केंद्रीय थेट कर महामंडळ अर्थात सीबीडीटीने सप्टेंबर 2019 मध्ये 300 व्या अग्रीम किंमत करारावर स्वाक्षऱ्या केल्या. सध्या भारताचा अग्रीम किंमत करार कार्यक्रम सातव्या वर्षात कार्यरत असून यासाठी हा महत्वाचा टप्पा आहे.
सप्टेंबर 2019 मध्ये 2 एकतर्फी आणि 1 द्विपक्षीय अग्रीम किंमत करारावर स्वाक्षऱ्या झाल्या. सध्या सुरू असलेल्या आर्थिक वर्षात एकूण 29 अग्रीम किंमत करारांवर स्वाक्षऱ्या झाल्या. या करारांमध्ये घाऊक बाजार, कपडे आणि ग्राहकोपयोगी वस्तू क्षेत्रांचा समावेश आहे.
M.Chopade/J.Patankar/P.Kor
पंतप्रधान कार्यालय
आंतरराष्ट्रीय महिला दिनानिमित्त पंतप्रधानांनी नारी शक्तीला केले अभिवादन
पंतप्रधान नरेंद्र मोदी यांनी आंतरराष्ट्रीय महिला दिनानिमित्त नारी शक्तीला अभिवादन केले आहे.
आपल्या ट्विटर संदेशांच्या मालिकेत पंतप्रधान म्हणाले;
"महिला दिनानिमित्त, मी आपल्या नारी शक्तीला आणि त्यांच्या विविध क्षेत्रातील कामगिरीला अभिवादन करतो. केंद्र सरकार आपल्या विविध योजनांद्वारे महिला सक्षमीकरणावर लक्ष केंद्रित करत राहील आणि सन्मान आणि संधी यावर भर देईल."
"आर्थिक समावेशनापासून ते सामाजिक सुरक्षा, दर्जेदार आरोग्यसेवा ते गृहनिर्माण, शिक्षण ते उद्योजकतेपर्यंत, आपल्या नारी शक्तीला भारताच्या विकासाच्या प्रवासात आघाडीवर ठेवण्यासाठी अनेक प्रयत्न केले गेले आहेत. हे प्रयत्न आगामी काळात आणखी जोमाने सुरू राहतील."
" कच्छमध्ये आयोजित एका कार्यक्रमाला मी आज संध्याकाळी 6 वाजता, संबोधित करेन ज्यामध्ये आपल्या समाजातील महिला संतांच्या योगदानावर प्रकाश टाकला जाईल.
संस्कृतीच्या विविध पैलूंवर, केंद्राच्या विविध कल्याणकारी उपाययोजना आणि बरेच काही यावर लक्ष केंद्रित केले जाईल.
ऊर्जा मंत्रालय
राष्ट्रीय जलविद्युत निगमने  आयोजित केले रक्तदान शिबीर
 म्हणजे राष्ट्रीय जलविद्युत निगम यांनी फरीदाबाद येथील 'रोटरी क्लब ऑफ फरिदाबाद मिडटाऊन' यांच्या सहकार्याने 12 जुलै 2020 रोजी 'एनएचपीसी'च्या रहिवासी वसाहतीत रक्तदान शिबिर आयोजित केले होते.
'एनएचपीसी'चे अध्यक्ष आणि व्यवस्थापकीय संचालक ए. के. सिंग आणि त्यांची पत्नी सुधा सिंग यांनी, 'एनएचपीसी'चे संचालक एन. के. जैन आणि 'एनएचपीसी'चे वरीष्ठ अधिकारी तसेच रोटरी क्लबचे सदस्य, यांच्या उपस्थितीत या शिबिराचे उद्घाटन केले. यावेळी बोलताना ए. के. सिंग म्हणाले, कोविड-19च्या अभूतपूर्व संकटाने जगाला ग्रासले असून, रुग्णालयांमध्ये रक्ताचा तुटवडा भासत आहे आणि म्हणूनच रक्तपेढ्यांना मदत करण्यासाठी 'एनएचपीसी'ने हे रक्तदान शिबीर आयोजित केले आहे. या उपक्रमाची प्रशंसा करत, त्यांनी 'एनएचपीसी'च्या कर्मचाऱ्यांनी आणि त्यांच्या कुटुंबियांनी या चांगल्या कार्यासाठी पुढे यावे, असे आवाहन यावेळी केले. या रक्तदान शिबिराला उत्तम प्रतिसाद लाभला आणि एकूण 75 युनिट्स  रक्त जमा झाले.
या प्रसंगी 'रोटरी क्लब ऑफ फरिदाबाद मिडटाऊन'चे अध्यक्ष पंकज गर्ग, सचिव डॉ. आशिष वर्मा आणि कोषाध्यक्ष सचिन खोसला यांनी 'एनएचपीसी'ने या उपक्रमात पुढाकार घेऊन, या शिबिराची व्यवस्था करून, हा कार्यक्रम यशस्वी केल्याबद्दल 'एनएचपीसी'चे आभार मानले.
देशभरातील 'एनएचपीसी'च्या कार्यालयांनी, कोविड-19चा प्रतिबंध करण्यासाठी, पीपीई कीट्स, मास्क, जंतुनाशक द्रव्ये यांचे वाटप, निर्जंतुकीकरण अभियान, विलगीकरणाच्या सुविधा, रुग्णांची जलद ने-आण करणाऱ्या गाड्या, अतिदक्षता कक्षासाठी पोर्टेबल व्हेंटिलेटर, आपत्कालीन स्थितीनंतर रूग्णांना पूर्वपदावर आणण्यासाठी लागणाऱ्या ट्रॉली, रक्तचाचण्यांची सोय, अल्ट्रा साऊंड मशिन्स, ॲनेस्थेशिया देण्यासाठी लागणारी उपकरणे, अशा अनेक प्रकारांनी मदत केली आहे. एनएचपीसीच्या, समर्पित डॉक्टरांच्या पथकांनी, या महामारीच्या काळात त्यांच्या अखत्यारीतील रुग्णालय प्रकल्प आणि दवाखान्यांतून 24×7 वैद्यकीय सेवा उपलब्ध केली आहे.
वाणिज्य आणि उदयोग मंत्रालय
डीजीएफटीने अग्रिम अधिकृत परवानगी योजना लागू केली, निर्यात केल्या जाणाऱ्या उत्पादनांच्या कच्च्या मालाच्या शुल्कमुक्त आयातीला दिली परवानगी
नवी दिल्ली, 17 जुलै 2023
परराष्ट्र व्यापार महासंचालनालयाने  परकीय व्यापार धोरणांतर्गत आगाऊ अधिकृत परवानगी योजना लागू केली आहे, जी निर्यात केल्या जाणाऱ्या उत्पादनांच्या कच्च्या मालाच्या शुल्कमुक्त आयातीला परवानगी देते. कच्च्या मालाची पात्रता इनपुट-आउटपुट निकषांच्या आधारे क्षेत्र -विशिष्ट निकष समित्यांद्वारे ठरवली जाते. निकष निश्चिती प्रक्रिया अधिक कार्यक्षम करण्यासाठी डीजीएफटीने मागील वर्षांमध्ये निश्चित केलेल्या तत्कालीन निकषांचा वापरकर्ता-अनुकूल आणि शोधण्यास सोपा असा डेटाबेस तयार केला आहे. परराष्ट्र व्यापार धोरण 2023 मध्ये नमूद केल्यानुसार हे नियम कोणत्याही निर्यातदाराला निकष समितीच्या तपासणीशिवाय वापरता येतील.
डेटाबेस पाहण्यासाठी, निर्यातदार किंवा जनता डीजीएफटी संकेतस्थळावर Services --> Advance Authorisation/DFIA --> Ad-hoc norms ला भेट देऊ शकतात. एखादे तदर्थ निकष वस्तूच्या वर्णनाशी, निर्दिष्ट अपव्यय इत्यादींशी जुळत असल्यास आणि हँडबुक ऑफ प्रोसिजर मध्ये नमूद केलेल्या तरतुदींचे पालन करत असेल तर अर्जदार "नो-नॉर्म रिपीट" आधारावर आगाऊ अधिकृत परवानगीसाठी अर्ज करण्याचा पर्याय निवडू शकतात. हा पर्याय वापरकर्त्यांना एफटीपी/ एचबीपी मध्ये नमूद केलेल्या तरतुदींच्या अधीन राहून, कामाचा भार कमी करून आणि जलद प्रक्रिया सक्षम करून, पुन्हा निकष समितीकडे न जाता अग्रिम अधिकृत परवानगी मिळवण्याची अनुमती देतो.
या व्यापार सुलभीकरण उपाययोजना अग्रिम अधिकृत परवानगी आणि निकष निश्चितीची प्रक्रिया सुलभ करतात, परिणामी निर्यातदारांचा वेळ वाचतो, व्यवसाय सुलभता सुधारते आणि अनुपालनाचा भार कमी होतो.N.Chitale/S.Kane/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 82